Source: https://www.socpoist.sk/2127-menu/55419s?prm2=63312&sword=&insurance_kind=0&target_group=0&life_sit=0&kriterium=all&page=7
Timestamp: 2019-09-16 04:55:29+00:00
Document Index: 9312498

Matched Legal Cases: ['§ 12', '§ 12', '§ 12', '§ 12', '§ 23', '§ 19', '§ 23']

Zmena ošetrujúceho lekára počas práceneschopnosti
09.12.2016 | Lekárska posudková činnosť
Je možné zmeniť ošetrujúceho lekára počas trvania dočasnej pracovnej neschopnosti?
Dočasnú pracovnú neschopnosť osoby posudzuje a rozhoduje o nej príslušný ošetrujúci lekár, čiže všeobecný lekár, lekár so špecializáciou v špecializačnom odbore gynekológia a pôrodníctvo a lekár zdravotníckeho zariadenia ústavnej starostlivosti (§ 12a ods. 1 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti).
Dohoda o poskytovaní všeobecnej ambulantnej starostlivosti sa uzatvára v písomnej forme najmenej na šesť mesiacov (§ 12 ods. 7 zákona).
Poskytovateľ môže odstúpiť od dohody z dôvodov ustanovených v odseku 2 písm. a) a b); osoba, ktorej sa zdravotná starostlivosť poskytuje, aj bez uvedenia dôvodu. Odstúpenie od dohody musí mať písomnú formu (§ 12 ods. 9 zákona).
Dohoda o poskytovaní zdravotnej starostlivosti zaniká smrťou osoby, smrťou alebo zánikom poskytovateľa alebo po doručení písomného odstúpenia od dohody prvým dňom kalendárneho mesiaca nasledujúceho po kalendárnom mesiaci, v ktorom bolo doručené písomné odstúpenie od dohody (§ 12 ods. 10 zákona).
Pri zmene poskytovateľa ambulantnej starostlivosti z dôvodu odstúpenia od dohody o poskytovaní zdravotnej starostlivosti je poskytovateľ povinný preukázateľne odovzdať zdravotnú dokumentáciu alebo jej rovnopis do siedmich dní od jej vyžiadania novému poskytovateľovi, s ktorým osoba uzatvorila dohodu o poskytovaní zdravotnej starostlivosti (§ 23 ods. 1 zákona).
Zdravotná dokumentácia obsahuje aj údaje o dočasnej práceneschopnosti pre chorobu a úraz a skutočnosti dôležité na posúdenie zdravotnej spôsobilosti na výkon práce (§ 19 ods. 2 písm. f) zákona).
Zo zániku dohody o poskytovaní zdravotnej starostlivosti nevyplýva povinnosť poskytovateľa zdravotnej starostlivosti ukončovať dočasnú pracovnú neschopnosť. Poskytovateľ zdravotnej starostlivosti pri odstúpení od dohody o poskytovaní zdravotnej starostlivosti je povinný odovzdať zdravotnú dokumentáciu novému poskytovateľovi zdravotnej starostlivosti, s ktorým má poistenec uzatvorenú dohodu o poskytovaní zdravotnej starostlivosti (§ 23 ods. 1). Uvedené sa vzťahuje aj na údaje o dočasnej pracovnej neschopnosti, ktoré sú jej súčasťou.
Aj napriek skutočnosti, že práva a povinnosti v súvislosti s uznávaním dočasnej pracovnej neschopnosti nie sú podrobne upravené, vychádzajúc z aktuálnej právnej úpravy možno konštatovať, že zánik dohody o poskytovaní zdravotnej starostlivosti v prípade odstúpenia od dohody, nie je právnym dôvodom na skončenie dočasnej pracovnej neschopnosti poistenca. Posudzovanie ďalšieho trvania a následné ukončenie dočasnej pracovnej neschopnosti je v uvedenom prípade v kompetencii nového poskytovateľa zdravotnej starostlivosti.
Dokument bol revidovaný: 09.12.2016